text:
Tað, ið ongin hevði trúð… – tað ber til!
Høgni Hoydal: 1. maidagsrøða á Vaglinum í Tórshavn 2021
Gott fundarfólk. Góðu verkafólk. Góðu føroyingar.
Størsti heiður er tað. At fáa høvi at røða á Altjóða Arbeiðaradegnum. Takk til Havnar Arbeiðarafelag og fyriskipararnar – og til Havnar Hornorkestur fyri so trúliga, at geva okkum tónleikin á hesum merkisdegi – og tøkk til Hans Joensen fyri at minnast undangongumannin Ova Olsen, sála.
Eg eri errin av at hava verið limur í Havnar Arbeiðarafelag, tey árini eg arbeiddi á Bacalao, SammFisk og í øðrum tímaløntum arbeiði. Eins og eg eri errin av at hava verið limur í Starvsmannafelagnum og í Føroya Lærarafelag.
Hóast tað ikki er í hesum leikluti, men sum politikari, eg fái orðið í dag, so skal mín staðiliga áheitan og inniliga bøn vera til øll arbeiðandi fólk og løntakarar – og ikki minst til okkara ungdóm: Gerist limir og fylkist um fakfeløgini og verkafólkarørsluna!
Tey eru saman við tjóðskapar- og sjálvstýrisrørsluni tann størsta menniskjaliga, samfelagsliga og vinnuliga drívmegin, ið hevur skapað okkum tey virðir og rættindi og teir møguleikar og tey livikor, sum vit øll meta sum tað dýrabærasta vit eiga í dag: Rætt til løn fyri sama arbeiði, frítíð, útbúgving, pensjón, heilsubót, sjúkratrygd, sosiala trygd, arbeiðsloysisstuðul og so framvegis.
Eins og vit sum fólk hava megnað at yvirlivað, livað og skapt okkara egna mál, mentan, list, vinnu og búskap her mitt í sjónum – gjøgnum meira enn 43 ættarlið.
Ímóti øllum forsagnum. Ímóti øllum tí, sum hevur verið trúttað niður í okkum, ikki bar til.
Vit hava fingið rópt oyuruni full um, at vit eru ov fá og smá.
At vit ikki megna at standa uppi sum fólk og samfelagsbólkar.
At okkara mál og mentan og tilfeingi er alt ov lítið.
At onkur annar má hava ræðið á okkum, og at vit ikki kunu taka ábyrgd.
At okkara merki kann ikki veittra millum heimsins tjóðir.
At vit mugu biðja um pengar frá øðrum landi fyri at vanlig verkafólk skulu hava vælferðarskipanir og sømilig livikor – hóast vit vita, at tað er verkfólk og løntakarar, ið skapa virðini, og at tann sonevndi blokkstuðulin er mest farin til at gera tey ríku ríkari í Føroyum. Og at sleppa okkum undan at krevja egna fígging til egnar vælferðarskipanir í okkara egna landi.
Tær sterku rørslurnar og frambrotini
Men fakfelags- og verkafólkarørslan hava saman við tjóðskapar- og fullveldisrørsluni, hvørja einastu ferð tær hava staðið saman og hava tikið tøk saman, mótprógvað hesi følsku søgu.
Tá ið vit virða okkara egna. Virða og standa saman um tað, ið vit sjálv skapa. Virða okkara egna tilfeingi. Samstarva, reisa okkum, traðka út í heim og samfelag sum javnsett fólk og menniskju.
Tá skapa vit samfelag. Tá skapa vit javnrættindi. Tá skapa vit tjóð.
Ja, tað ber til…
Og tað, ið nærum ongin hevði trúð… – tað ber til!
Ja, so seint sum í gjárkvøldið, prógvaðu okkara hondbóltsmenn tað aftur. Teir knógvaðu Kekkia, sum er millum fremstu hondbóltstjóðir í Evropa og í heiminum.
Ein danskur hondbóltsserfrøðingur segði, at tað átti ikki at verið møguligt.
Men tað ber til, tí fólk arbeiða miðvíst saman um felags mál – og seta sær høg mál og hava dreymar. Við undangongufólki, breidd, ósjálvsøknum og sjálvbodnum arbeiði, har øll hava atgongd. Við fakfólki og harðari venjing. Tá fáa vit felagsskapin at virka, og skapa samstundis møguleikar hjá úrmælingum at menna síni evni.
Júst hetta er jú eisini søgan um fakfelags- og verkafólkarørsluna kring allan heim. Og um tjóðskapar- og fullveldisrørsluna í Føroyum.
Tá ið vit virða okkara egna, okkara egna tilfeingi og skipa felagsskap millum fólk, tá skapa vit tað besta, ið heimurin kann bjóða, og vit skapa varandi virðir fyri komandi ættarlið.
Tað, ið ongin ella fá høvdu trúð – tað ber til!
Hvør hevði trúð fyri 150 árum síðani, at tey ognarleysu og verkafólkið skuldu fáa valrætt og skipa egin feløg, sáttmálar, trygdarskipanir og altjóða samstarv? At kvinnur skuldu fáa valrætt – tíansheldur líkaløn við menninar? At børn hjá verkafólki og ognarleysum kundu fáa rætt til ókeypis útbúgving, heilsu og arbeiðsloysisstuðul?
Hvør hevði trúð fyri 80 árum síðani, at vit kundu menna egnar skúlar, skaldskap, list, mál og mentan – ja, eitt heilt symfoniorkestur, film, útvarp, tjóðpall. Heimskendar tónleikarar, ítróttafólk, íverksetarar, arkitektar, listafólk?
Hvør hevði trúð fyri bara 70 árum síðani, at vit fóru at byggja vegir og havnir og granskingarstovnar og egið sjúkrahúsverk, kommunala orkuskipan, dagstovnar, eldrarøkt og samskiftistøkni í heimsflokki?
Hvør hevði trúð fyri bara 40 árum síðani, at vit fóru at hava egið fiskimark við heimsins ríkasta tilfeingi pr. íbúgva, sum nøkur tjóð hevur? At vit eru ein stórhavstjóð í miðjum Atlantshavi? At vit fingu nýggjari skip og virkir?
Føroyar vóru jú eitt fullkomið og forsømt útjaðara-amt fram til seinna heimsbardaga. Og vit kundu endað sum Hetland, um vit ikki høvdu tjóðskapar-, verkafólka- og loysingarrørsluna.
Hvør hevði trúð fyri bara 30 árum síðani, at vit fóru at hava egið flogfelag og nýbygt havrannsóknarskip og nógv økt tilfeingi í øllum okkara sjógvi og firðum?
Men tað bar til. Hóast fá høvdu trúð tí, og mótstøðan var øgilig.
Og í hesi menning mugu vit aldri gloyma, at tað vóru felagsskapirnir og fakfelags- og verkafólkarørslurnar – ja, kommunurnar, sum eisini vóru drívmegin í at endurnýggja okkara vinnutól á sjógvi og landi og at nútímansgera Føroyar, saman við undangongufólki í vinnu kring landið.
Tað er sum Hans Andrias Djurhuus yrkir:
Tit liva ei í søgum,
sum teir ið brutu garð,
men móti hæddum høgum,
hvør yrkisdagur bar,
tí tykkar strev og stinni,
tað sløkti hungursbrand
og tykkar ríka sinni,
tað bygdi hetta land.
Men hví lata vit so fámannaveldinum valdið?
Men hvussu ber tað so til, tá ið alt hetta hevur borið til, at vit standa í Føroyum og í heiminum í dag, og søgan endurtekur seg?
Har heimurin og Føroyar gerast alt meira eitt fámannaveldi, har nøkur fá – og tann sonevndi altjóða stórkapitalurin og fíggjarheimurin – leggja alt undir seg?
Hvussu ber tað til, at tað sum so nógv fólk skapa og sum vit eiga í felag, verður rænt, tikið og selt til privat, sum so selja tað millum sín á pappírinum fyri ørandi upphæddir?
Nú eiga 2000 fólk í heiminum skjótt meira enn helvtin av øllum heimsins íbúgvum. Og so víst sum, at sólin rísur, so fer koronafarsóttin at elva til størri ójavna í heiminum, og at nøkur fá gerast upp aftur ríkari – eisini av heilivági og at onnur gerast ófræls.
Og hvussu er hjá okkum?
Í 1930 segði Andrias Ziska, sum var handilsmaður og brennandi loysingar- og fakfelagsmaður, at í Havn áttu 10% av fólkinum meira enn hini 90% tilsamans. Tá fylktust verkafólk og kravdu batar og livikor.
Hvussu er støðan í Føroyum í dag? Ja, í okkara felags ogn, fiskinum í havinum, sum ættarlið undan okkum hava stríðst fyri at vinna tjóðini, eiga 4-5 fyritøkur skjótt alla atgongd til fiskin.
Og tey hava við samtykt frá einum teprum meiriluta her í Løgtinginum fingið loyvi at selja tað ímillum sín – eisini til útlendingar. Ja, tey hava fingið sonevnd 12- ára loyvi, sum verða longd hvørt ár og keypt og seld – eisini til útlendingar.
Hesi rættindi hava eitt virðið á í minsta lagi 36 milliardir krónur í 12 ár. Ørandi upphæddir, ið er ótrúliga ilt hjá okkum at skilja.
Í Føroyum fara skjótt eini 5 promillu av fólkinum at eiga meira enn øll hini fólkini í Føroyum tilsamans. Og tað verður ikki bara fiskurin, ið savnast á fáar hendur. Tað verður jørð, bústaðir, handlar, annað vinnulív og so framvegis.
Hetta verður eitt fámannaveldi, ið sjáldan er sætt áður.
Vit síggja eisini, at uttan stórvegis himpr, rindar BankNordik 700 mió krónuir út í vinningsbýti til fáar eigarar – og helst uttanlands – meðan vanliga fólkið skal gjalda meira fyri lán og tænastur til at liva eitt sømuligt lív. Í alivinnuni er sama gongd.
Vit verða fylt við møsni
“Jamen, hetta eru treytirnar í altjóða marknaðinum og vit eru í kapping á heimsmarknaðinum”, hoyra vit løgmann, fíggjarmálaráðharra og samgongufólk siga.
Men hví vit góðtaka vit slíkt møsn?
Hvør er hesin sokallaði altjóða kapitalurin, fíggjarmarknaðurin, børsurin og spekulasjónsheimurin, sum er amboðið til, at nøkur fá promillu av fólkinum í heiminum eiga meira enn øll hini 90-95 prosentini?
Hvussu sær hann út, hesin altjóða kapitalurin og fíggjarheimurin, sum hevur koyrt bæði okkara land og allan heimin á heysin ferð og eftir ferð?
Sum livir av vinninginum av arbeiðinum og virðunum sum vanlig fólk og løntakarar, ættarlið eftir ættarlið, skapa hvønn dag um allan heim.
Hesin fíggjar- og ognarheimur, sum eisini oyðir náttúru og fjølbroytni um allan heim, og sigur, at alt tað ríkidømið og fjølbroytta, sum náttúran, jørðin, havið, lívið ella Várharra hava givið okkum til láns, skal verða privat ogn hjá einstaklingum, sum kunnu selja tað ímillum sín fyri óskiljandi upphæddir.
Kenna tit henda altjóða kapitalin og fíggjarheimin? Eg kenni hann ikki! Hann hevur ongantíð bjóðað mær ein lítlan! Hann hevur ongantíð fingið mítt hjarta at darra! Hann hevur ongantíð fingið meg at elska nakað størri enn meg sjálvan ella at elska næstan sum sjálvan meg – tvørturímóti!
Hvør tekur váðan, ábyrgdina og rindar rokningina?
Og so skal hesin kapitalur og fíggjarheimur eitast at taka váða á seg og verða drívmegin í øllum. Men hesin sonevndi fíggjarheimurin og hetta “kervið”, har leiðandi fólk skulu hava lønir og bonussar, tí tað skal vera so stór ábyrgd og váði, hann hevur ongantíð váða og ábyrgd!
Nei, tá ið spekulasjónin rent lond og fólk á heysin, so er tað vanligi fólkið, løntakarin, tey smærru vinnurekandi og verkafólkið, ið fær rokninginia. Og taka øll tapini. Bara í mínari tíð er tað hent tvær ferðir í Føroyum.
Vit fáa trúttað oyruni full um, at tá ið tað gongur framá, so skal tað almenna blanda seg uttanum og lata vinnuna seta karmarnar og einstaklingar skulu fáa allan vinningin. Tá ið tað gongur galið, ja so skal tað almenna og fjøldin taka øll tapini og gjalda alt gildið.
Hesir sokallaðu neoliberalistarnir, ið prædika fyri skipanini og stríðast fyri at niðurbróta rættindi og felags skipanir og reglur… Teir eru fyrstir at kava niður í somu skipanir, ið teir vilja avtaka, tá ið teir standa til at missa. Hetta kenna vit undir øllum kreppum í Føroyum.
Og tað hava vit aftur sæð undir koronufarsóttini. Eisini her heima. ALS hevur verið størsta trygdin. Og tær felags skipanirnar og samanhaldið.
Tað er altíð tann breiða fjøldin. Tann vanligi løntakarin og skattgjaldarin og tey vanligu vinnurekandi í Føroyum, sum skal gjalda fyri alla niðurgongd og kreppur.
Men tey, ið arbeiða og skapa virðini. Tey, ið royna at reka sínar fyritøkur við skili. Tey, sum í privatum ella almennum starvi, bera samfelagnum uppi og royna at skapa eitt rímiligt og sømuligt lív í gerandisdegnum – tey skulu altíð gjalda við lønarniðurskurði, mistum ognum, arbeiðsloysi, sínum skattakrónum og við “at vísa hógv og samfelagssinni”.
Koronakreppan og stongsulin fyri virkseminum og samskiftinum hjá fólki, hevur jú enn einaferð prógvað: Tað er bara veruligt arbeiði, dygdir, førleikar og samskifti hjá veruligum fólki, ið skapar veruligu virðini í samfelagnum og um allan heim. Tað er ikki savningin og upphópingin av teimum virðum, sum vit øll skapa og hava skapt gjøgnum ættarlið, á nakrar fáar hendur.
Uttan arbeiðsfólk á virkjum, fyritøkum og stovnum. Uttan fólk í heilsuverki, almannaverki, skúlaverki, og kommunum. Uttan fólk, ið skapa tær vørur og tænastur, ið vit sum menniskju ynskja at geva nakað av okkara arbeiði afturfyri. Uttan fólk, ið skapa mentan og list og hugsanir og gransking. Uttan fólk, ið hvønn dag gera sjálvboðið arbeiði í ítrótti, felagsskapum, samkomum og sosialum arbeiði. Uttan fólk, ið kunnu og vilja vera saman, samskifta, ferðast, skapa saman og liva. Uttan tað – ja, so er ongin búskapur og onki samfelag.
Tá standa stórkapitalurin og tey, ið sita við ella hava arvað ófatiligar peningaognir á pappírinum, eisini nakin. Tá standa tey, ið keypa og selja pengar og pappírsvirði og hava sankað alt meira undir seg, eisini avdúkað. Tey skapa ongi virði fyri onnur. Uttan fólk og arbeiði, felagsskap og mentan – er onki virði.
Tað er tað, sum ber. Og tað ber til.
Samgongan – ein grúsom blanding
Ein vísur maður segði einaferð, at søgan endurtekur seg altíð: Fyrstu ferð sum sorgarleikur. Aðru ferð sum skemtileikur. Eg veit ikki, um hann hevði rætt.
Tí støðan í føroyskum politikki er tíverri soleiðis í dag, at vit endurtaka søguna – og tað er onki stuttligt!
Rættindi og ognir, sum ættarlið undan okkum hava stríðst fyri at vinna bæði okkum og ókomnum ættarliðum, verða avreidd við einum pennastroki á Føroya løgtingi. Í einum sjálvsøknum valdspolitiskum spæli millum samgonguflokkarnar og teirra tingfólk um at “býta á skinninum” til egnan fyrimuns:
- Fólkaflokkurin sleppur at avreiða okkara felags ogn á sjógvi og landi (fiskin, bústaðirnar, almennar grunnar, skattligt rættvísi o.s.fr..) til teirra úrvaldu fáu einstaklingar, partafeløg og klientar.
- Afturfyri kíkar Sambandsflokkurin øllum, men sleppur ístaðin at binda okkum inn í danskar skipanir og yvirvald og at avreiða okkara sjálvsavgerðarætt sum tjóð (Hernaðarmál, PET-lóggáva og avlurting, KT-trygd, revsilóg, telefonveitarar o.s.fr.).
- Og Miðflokkurin sleppur onkusvegna við tveimum tingfólkum at halda seg hava mandat til at avgera allan uttanríkispolitikk, mentanarpolitikk og útbúgvingarpolitikk og at forða rættindum hjá minnilutabólkum í Føroyum saman við nøkrum samsintum í Fólkaflokkinum og Sambandsflokkinum.
Hernaðarmál – og hvør verjir Føroyar?
Nú ætla tey, av øllum, at loyva Danmark at seta hernaðarútgerð upp aftur í Føroyum og brúka okkum sum eina handilsvøru, álopsmál og eina finnu í einum stórpolitiskum talvi.
Jamen, vit mugu gera okkara, tí “Danmark og onnur hava vart okkum”, sigur Løgmaður.
Ja, góðanmorgun! Eitt søguleyst fólk, er eitt støðuleyst fólk. Hesa sannroynd síggja vit enn einaferð í hesum máli.
Danmark hevur ongantíð vart Føroyar í hernaðar- og trygdarhøpi.
Frá sjórænarunum í 18. øld til Von Hompesch (Brillumannin) í 19. øld,sum tók alla Havnina og Skipar Hansen.
Til fyrsta og annan veraldarbardaga og í Kalda Krígnum, hevur Danmark ikki veitt nakra sum helst verju í Føroyum.
Men hinvegin hava strategisku, hernaðarligu og uttanríkispolitisku avgerðir Danmarkar sett Føroyar og føroyska fólkið (harundir okkara sjófólk og skip) í stórar vandar, og hevur gjørt okkum til álops-, torpedo- og bumbumál.
Ein og hvør føroysk familja veit av sorgarroyndum, hvørja verju, Danmark hevur veitt føroyskum sjófólki og Føroya fólki í álops- og krígsstøðum – nevniliga onga yvirhøvur
Sæð við føroyskum áhugamálum, er hetta eisini trygdarpolitiskt heilt burturvið. Føroyar eru ikki ein hóttan móti Russlandi, Kina ella øðrum tjóðum, so leingi vit ikki hava hernaðarútgerð. Einasta orsøk til, at vit kunnu gerast eitt hernaðarpolitiskt álopsmál hjá øðrum tjóðum, er um vit hava strategiska útgerð, sum onnur lond vilja leypa á ella bumba í einari krígsstøðu.
Skuldi nøkur tjóð annars ætlað at tikið nakað vald við vápnum í Føroyum, so eru Føroyar partur av bretska trygdarøkinum, og eins og undir 2. veraldarbardaga, tekur Bretland tá atgerðir, ið verja teirra egnu trygd.
Løgtingið privatiserað til eitt partafelag?
Men Løgtingið her inni, er kanska bara vorðið eitt partafelag. Ella ein savning av umboðsfólki hjá ymsum partafeløgum. Ja, tey hava privatiserað Løgtingið!
Teir fara aftur at fylla lummarnar hjá teimum fáu og tøma grunnarnar á sjógvi og landi – tað er so víst sum sjóvarfallið.
Og tjóðskapar-, loysingar-, verkafólka- og fakfelagsrørslan mugu tí finna saman aftur sum skjótast.
Hyggið bert eftir, nær rættindi hjá fólki verða vunnin í hesum landi – og nær avlop er á fíggjarlógini og skuld niðurgoldin. Tað er bert, tá ið tjóðskapardrívmegin og verkafólkarørslan ganga saman.
Men nú stendur reallønin í stað. Meðan tey, ið eiga ognirnar her heima og úti í heiminum, fáa størri og størri avkast av sínum ognum hvønn dag.
Tak bara dømini um lønina hjá vaskifólki á Landssjúkrahúsinum, fólki í handlum, røktarfólki, hjálparfólki, námsfrøðingum, tímaløntum annars og siðbundnum kvinnustørvum, ið eru langt afturúrsigldar. Bústaðarprísirnir eru ikki fyri fólk kring landið.
Og fiskimenninir – við verkføllunum í 50’unum við Erlendi Paturssyni á odda, sum endaði í geglinum fyri tað stríðið – fingu tá vunnið síni rættindi í sáttmálum og ein stóran part av virðinum av sínum fongi. Síðani tá hava teir bert mist rættindi og sín part av veiðivirðinum. Og hóast summir bólkar hava stórar hýrur av tí nýggja tilfeingi, ið tjóðin og landið hava vunnið okkum, so hava fiskimenn enn ikki eina líkinda pensjónsskipan ella eina skipan fyri niðurslitnar fiskimenn og hava góðtikið at gjalda tilfeingisgjøld fyri tað, ið reiðarin sigur seg eiga.
Rættarskipanin verjir tann privata ognarrættin hjá teimum fáu og útlendskar eigarar. Hygg bert eftir teimum rættarmálum, ið eru løgd móti landsstýrinum, tí roynt varð at verja landsins ogn og rættindi hjá fiskimonnum.
Tey fáu og altjóða kapitalurin fara áhaldandi at brúka dómstólarnar at halda fast um tað, ið tey hava fingið frá hesi samgongu.
Grundlóg, rættindi – og blokkin burtur
Tað er bert ein loysn. Vit mugu í felag taka verulig tøk. Felagsrørslurnar mugu standa saman. Fyri javnrættindum hjá tjóðum og hjá menniskjum í teimum einstøku samfeløgunum. Tað hongur óloysiliga saman. Ímóti fámannaveldinum. Fyri umhvørvi og grønari orku. Ímóti mismuni móti samfelagsbólkum. Fyri máli, mentan, skúlaskapi og føroyskum síðaarvi. Ímóti eyðræning og útlendskum valdi í Føroyum.
Tað má gerast nú í 2021, áðrenn ov seint er.
Vit mugu samtykkja egna grundlóg, ið kann taka tað rænda aftur, og sláa fast við fólkaatkvøðu, at náttúríkidømið er ogn Føroya fólks og at fólk í landinum hava javnrættindi og somu skyldur, tá ið ræður um samfelagstænastur og felags ogn.
Vit mugu av við henda ólukku blokkin, ið fastheldur valdið hjá teimum fáu og hjá øðrum landi yvir okkum – og blokkerar fyri, at vit skapa samhaldsfesti í Føroyum.
Og hví hugsa vit ikki øðrvísi? Fakfeløg kunnu í samstarvi við politiskar flokkar og rørslur stovna ein veruligan banka ella sparikassa fyri fólkið, ið kann fíggja vanliga løn og húsarhald og verulig virðir í húsum og bústøðum. Vit kunnu endurskapa tað sama í nýggjum hami, ið varð gjørt við at stovna Keypssamtøkuna, Samvinnufelag Fiskimanna og gomlu sparikassunum og lutafeløgum.
Ber tað til? Jú, sjálvandi ber tað væl til.
Tað ber væl til, at taka tað rænda aftur. Fiskurin, vindurin, vatnið, náttúran, mentanin, málið, søgan, skúlaskapurin, umhvørvið, orkan – ja, alt hetta eiga vit øll. Og virðini eru og verða skapt av okkara hondum, hjørtum og høvdum – í felagsskapi.
Tað ber væl til at skapa øllum samfelagsbólkum somu rættindi í Føroyum.
Tað ber væl til at skipa fólkaræði og fullveldi í Føroyum og ikki bara peningaræði og fámannaveldi.
Tað ber væl til at skipa Føroyar sum sjálvstøðuga tjóð við fullveldi, har fólkið hevur valdið og hevur somu rættindi og skyldur.
Og so fari eg at loyva mær at minna á, at Føroyar spæla landsdyst í hondbólti ímóti Russlandi í morgin. Og sum eg havi sagt við eina russiskan vin, so hava Føroyar jú ein ávísan fyrimun! Vit eru jú júst farin upp um 53.000 fólk. Tey eru bara 145 milliónir fólk.
Men tað, ið ongin ella fá høvdu trúð, tað ber til!
Góðan altjóða arbeiðaradag!
Mynd: Álvur Haraldsen


c: text/html

text:
Vikuliðið i tølum er sett saman í eini 4-3-3 leikskipan av leikarum, sum á sínum plássum hava fingið hægst index hjá InStat. Í 23. umfari eru KÍ, HB, Víkingur og B36 umboðað. Merkisvert er at síggja, at í álopinum gjørdist Klæmint A. Olsen ov stuttur hóast hann skeyt fýra mál. Pætur Petersen úr HB vann tað plássið, hann skoraði tvey mál og legði upp til tvey mál.
Málverji: Mathias Rosenørn (KÍ) 243
Høgri bakkur: Jóannes K. Danielsen (KÍ) 350
Miðverji: Hørður Askham (HB) 307
Miðverji: Noah Mneney (Víkingur) 272
Vinstri bakkur: Jesper Brinck (KÍ) 249
Verjukendur sentralur miðvallarleikari: Deni Pavlovic (KÍ) 332
Sentralur miðvallarleikari: Jóannes Bjartalíð (KÍ) 334
Sentralur miðvallarleikari: Stefan Radosavljevic (HB) 318
Høgri vongur: Sebastian Pingel (B36) 355
Álopsleikari: Pætur Petersen (HB) 341
Vinstri vongur: Bjarki Nielsen (B36) 319

robotstxt: allowed

filter: keep


text:
Hildið varð fram við Føroyaleikum á Tórsbreyt í dag. Kappast varð nakað seinni enn í gjár, eftirsum setanin av Føroyaleikum í Havn, var á Tórsbreyt undan kappingunum. Sum á øllum setanum kring landið, var tøgn eina løtu fyri at minnast okkara Gutta.
Eins og í gjár vóru líkindini frálík, vindmegin snaraði um 0 m/S, sum er heldur óvanligt her hjá okkum.
Og eins og í gjár vóru fleiri persónlig met og ársbestu sett á Føroyaleikum.
Kappast var í renning á 800 m og 110 m rimarenning, trýstøkki og kúlustoyti.
800m
Jónas Gunnleivsson Isaksen úr Bragdinum vann 800 m kappingina hjá monnum við 2.03,11 min.
Og Vibeka Eihilt Sivertsen, Treysti, vann 800 m hjá kvinnum. Vibeka setti persónligt met við 2.24,33, og kláraði samstundis elitukravið. Tabita Havnnastein, Treysti, gjørdist nummar tvey við 3.10,97.
110 m rimarenning
Andreas Bjarnastein Antoft, Bragdið, vann við 17,49 sek.
Trýstøkk
Miso Buha úr Hvirluni vann kappingina hjá monnum við 13,66 m, frammanfyri Hørður Joensen við 9,81. Hørður umboðar eisini Hvirluna.
Hjá kvinnum vann Margit Weihe Frímundsdóttir, Bragdið, við 10,62 m, sum ársbesta. Bára Jógvansdóttir úr Bragdinum gjørdist nummar tvey við 10,28 m, somuleiðis ársbesta, og Teresa Fríðriksdóttir Bláhamar gjørdist nummar trý við 10,07 m, sum er persónligt met. Hon umboðar eisini Bragdið.
Kúlustoyt
Hallur Simonsen, Hvirlan, vann kappingina í kúlustoyt hjá monnum við 11,36m, sum er persónligt met. Tróndur Arge, Hvirlan, gjørdist nummar tvey við 10,17 m, sum eisini er persónligt met, og Hørður Joensen, Hvirlan, gjørdist nummar trý við 7,94 m
Heili 8 kvinnur kastaðu kúlu í dag. Lydia Poula Simonsen, Hvirlan vann kappingina við 9,54 m, frammanfyri Elin Niclasen, Hvirlan, 8,66 m, og Lovisu Niclasen, Hvirlan, 8,16 m.
Á degi 3 í morgin verður kappast í hesum greinum: 400 m, 5.000 m, longdarlopi og diskuskasti.
Øll úrslitini frá degi tvey eru at finna á hesi leinkju.
09.07.21 Føroyaleikir dagur 2
Og hópin av myndum, sum Bjørg Svabo tók fyri Hvirluna, eru at finna her.


text:
Hjúnabandsskilnaður/separatión
Áðrenn hjúnaskilnaður fæst verður oftast byrjað við separatión.
Aftaná separatión í ½ ár kann fáast hjúnaskilnaður, um semja er um hetta. Annars má bíðast 1 ár.
Í samband við separatión/hjúnaskilnað skal avgerast:
- Um semja er um at søkja hjúnaskilnað/separatión
- Hvussu skal vera við foreldramyndugleikanum á børnunum- Skal hesin framhaldandi vera felags, ella
– Skal annar hava henda og hin ein samverurætt í staðin
- Skal annar av hjúnafeløgunum rinda uppihaldspening til hin (ofta nevnt konupeningur)
Tá hesi viðurskifti eru avgreidd, kann separatión fáast í lag.
Myndugleikarnir sum veita separatión eru:
Familjustýrið og Føroya Rættur
- Flestu separatiónir verða endaliga viðgjørdar og fingnar hjá Familjufyristingini. Treytin er tó her, at semja er fingin um treytirnar nevndar omanfyri sum pkt. 1-3.
- Føroya Rættur
Er ósemja um okkurt av punktunum 1-3, so má málið leggjast sum rættarmál fyri Føroya Rætt
Avtala um býtið av ogn og skuld – býtisavtala
Tá separatiónin er fingin skulu ogn og skuld býtast. Neyðugt er ikki at fara undir hetta fyrren separatión og foreldramyndugleiki er fingin í rættlag.
Skrivlig avtala sær gerast um hvussu býtið verður búgv, hvør fær hvat.
Reglurnar um býti av búnum eru torskiltar. Mælt verður avgjørt til at partarnir fáa sær serkøna hjálp frá advokati.
Ofta snýr seg um stór virðir, sum skulu býtast, og sera týdningarmikið er at gera sær greitt, hvat ein hevur rætt til, áðrenn avtala verður gjørd um býti.


text:
Góðir, lættir skógvar at renna og spæla í. Tað, at tú følir væl undirlagið ger teir væl egnaðar til at íðka parkour og líknandi ítrótt.
Skógvarnir hjálpa sera væl við uppvenjing av motorikki og balansu hjá børnum. Teir sita tætt inn at fótunum og eru ikki serliga breiðir.
PS:
- Skógvarnir eru lættir at vaska í vaskimaskinuni.
- Tú sleppur lættliga í og úr teimum, sjálvt um mann bindur lissurnar stramt fyrstu ferð.
- Skógvanir hava gott tak á flestu yvirflatum, av tí at botnurin er gjørdur úr gummi.


text:
1. februar
1. februar er dagur 32 í árinum í gregorianska kalendaranum. 333 dagar eru eftir av árinum (334 dagar um skotár er).
Hendingar[rætta | rætta wikitekst]
- 1793 - Franska kollveltingin: Frakland lýsir yvir kríggj ímóti Stóra Bretlandi og Niðurlondum.
- 1814 - 1.200 fólk lata lív tá eldfjallið Mayon í Filipsoyggjunum gýsur.
- 1835 - Trælahald verður avtikið í Móritius.
- 1864 - Seinna Slesvíkkríggjið byrjar.
- 1884 - Fyrsta bind av Oxford English Dictionary verður útgivið í Bretlandi.
- 1897 - Shinhan Banki, elsti banki í Suðurkorea, opnar fyri fyrstu ferð.
- 1908 - Carlos kongur og Luis prinsur í Portugal verða myrdir.
- 1918 - Russland byrjar at nýta gregorianska kalendarin.
- 1924 - Stóra Bretland viðurkennir Sovjetsamveldið.
- 1946 - Norðmaðurin Trygve Lie verður valdur fyrsti aðalskrivari ST.
- 1946 - Ungarska tingið avtekur 900 ára kongaríkið og setur á stovn Lýðveldið Ungarn.
- 1953 - Norðsjógvurin veldur flóði í Englandi, Niðurlondum og Belgia eftir ringt ódnarveður kvøldið fyri. 2.550 fólk lata lív.
- 1964 - The Beatles gerast nummar eitt á amerikanska hitlistanum fyri fyrstu ferð við lagnum I Wanna Hold You Hand.
- 1972 - Kuala Lumpur verður staðfest sum býur í Malaisia.
- 1990 - Føroyar verða upptiknar sum fyribils limir í Evropeisku Fótbóltssamgonguni (UEFA).
- 2003 - Rúmdarferjan Columbia spreingist tá hon vendir aftur úr rúmdini. Allir sjey rúmdarmennirnir umborð lata lív.
- 2004 - Danski Niels Halm gerst stjóri í Norðurlandahúsinum.
- 2006 - Súni Schwarts Jacobsen gerst stjóri í BankNordik.
- 2009 - Jóhanna Sigurðardóttir gerst forsætismálaráðharri í Íslandi, og samstundis heimsins fyrsti samkyndi tingleiðari.
- 2012 - 74 lata lív og yvir 500 verða særd, tá fjepparir av tveimum fótbóltsliðum í Egyptlandi fara til hendurs.
- 2013 - The Shard, hægsti bygningur í Evropeiska Samveldinum opnar fyri almenninginum.
Føðingar[rætta | rætta wikitekst]
- 1874 - Hugo von Hofmannsthal, eysturríkskt skald (d. 1929)
- 1901 - Clark Gable, amerikanskur sjónleikari (d. 1960)
- 1902 - Langston Hughes, amerikanskt skald (d. 1967)
- 1931 - Boris Jeltsin, russiskur forseti (d. 2007)
- 1942 - Terry Jones, walisiskur sjónleikari
- 1968 - Lisa Marie Presley, amerikonsk songkvinna og sjónleikarinna
- 1969 - Gabriel Batistuta, argentinskur fótbóltsleikari.
- 1969 - Brian Krause, amerikanskur sjónleikari
- 1984 - Darren Fletcher, skotskur fótbóltsleikari.
- 1986 - Jorrit Bergsma, niðurlendskur íttróttamaður.
- 1994 - Harry Styles, enskur sangari
Andlát[rætta | rætta wikitekst]
- 1851 - Mary Shelley, bretskur rithøvundur (f. 1797)
- 1966 - Buster Keaton, amerikanskur sjónleikari (f. 1895)
- 2014 - Maximilian Schell, eysturríkskur-sveisiskur sjónleikari (f. 1930)


text:
DIY er blivið eitt væl móttikið rák, ið eisini ber brá av, at man endurnýtir ting og shine’ar tey upp.
Tað, ið fer at eyðkenna okkara DIY síðu, eru ting, ið verða endurnýtt, t.d. bakkar, íløt o.s.fr.
Tit eru vælkomin at senda tykkara íkast til okkara DIY síðu við telduposti til matoydsl@gmail.com
Sjálvgjørt er so sanniliga vælgjørt! 😉
Smákakublanding í glasi
Heimagjørd smákakublanding til mammuna á mammudegnum.
Tilfar til 20 stk.
· Glas: ca 0,75 l. Eplagløs rigga væl.
· 1 dl. sukur ella putursukur
· 1,5 dl. hveitimjøli
· ½ tsk. vakipulvuri
· 1 tsk. vaniljusukri
· 1 dl. havragrýni
· 1 dl. hakkaðari sjokulátu
· 1 dl. hakkaðum nøtum
Stoyt alt tilfarið í glasið eftir omanfyrinevndu raðfylgju. Eitt gott hugskot er at blanda hveitimjølið, bakipulvurið og vaniljusukrið saman áðrenn tú stoytir tað í glasið.
Set síðani lokið á og pynta tað soleiðis, sum tú hevur hug til.
Heft ein seðil á við hesum teksti: Píska 85 g av smøri “luftigt” og koyr síðani 1 egg í og píska væl. Ryst blandingin í glasinum og stoyt í deiggið. Rør tað væl saman. Ger 20 kúlur og legg tær á eina bakiplátu. Hettar skal bakast í 9-12 min. á 180°.
Instant kaffigløs
Ein øðrvísi háttur at brúka instant kaffigløs.
Prýdd eplagløs
Tómu eplagløsini hava hópað seg upp, nú jólini hava verið og nú er tíðin komin at endurnýta tey á onkran kreativan hátt.
Tilfar
• Tóm og vaskaði eplagløs
• Spray lím
• Toy, band o.a.
Arbeiðsháttur
Vaska tómu eplagløsini, tak etikettirnar av og turka tey væl. Finn tær so gamlar avísir at hava sum undirlag. So er bara eftir at sproyta lím á gløsini og prýða gløsini við toyi – einans hugflogið setur mørk.
Tað ber eisini til at prýða lokið og so brúka gløsini til súltu o.a.
DIY dósir
Tilfar
• Tómar og reinar dósir
• Spray lím
• Máling
Arbeiðsháttur
Lat hugflogið sleppa at spæla og ger tær antin urtapottafjalara, lanternu ella okkurt heilt annað.


text:
TILMELDA VERKSTOVU
TEKNI Verkstova
Evni: Andlitsmynd og andlitsskap
Undirvísari: Pernille Mejslov
Dámar tær at tekna og hugsavna teg?
Ynskir tú at gerðast betur innan at "at rokna út" hvussu tú teknar eitt andlit frammanífrá, frá síðuni og har ímillum...?
Tørvar tær hugskot og amboð til tínar fríhendis andlitsmyndir?
So er hendan verkstovan nakað fyri teg!
Verkstovan er til tín við áhuga fyri tekning og sum ynskir at styrkja um at tekna andlitmyndir. Eisini gevur hendan verkstovan tær, sum tekst við grafikk ella við at mála, nýggj amboð at arbeiða víðari við í verkunum.
Verkstovan er samansett av stuttum framløgum, praktiskari tekning og hópin av frítekning.
Írokna kostnaðin er øll útgerðin, sum verður brúkt á verkstovuni, óavmarkað royndarprentpappír og 4 hágóðsku tekniørk.
Lættur frokostur, kaffi, te og okkurt søtt fæst í steðginum..
Til ber at keypa fleiri hágóðsku tekniørk á verkstovuni og at keypa tekniútgerð og tilfar aftaná.
Undirvísarin Pernille Mejslov hevur drúgvar royndir sum teknari. Talan er bæði um vinnuliga og listarliga tekning. Hon teknar m.a. tónleikarar og dansarar live við skjótum og einklum strikum.
Pláss er fyri 5 luttakarum á hvørjari verkstovu.
Ver í arbeiðsklæðum.
Prísur
800,-
Stað
Atelierið
Ovaragøta 48.kj.
Hoyvík
Copyright © All Rights Reserved


text:
DNA
DNA ella DNS er stytting fyri deoksyribonukleinsýra (sýra = acid á enskum). DNA er ein nukleinsýra sum goymir arvfrøðiligu leiðbeiningarnar fyri menningina av eini kyknu ella virusi. DNA er ein long røð av nukleotidum sum stýra raðfylgjuni av aminosýrum í proteinum ígjøgnum arvfrøðiligu koduna.
DNA er, sum sagt, ein røð av nukleotidum. Hvør nukleotid inniheldur ein nukleinbasa, ein sukurbólk (2'-deoxyribosa) og ein phosphatbólk. Nukleinbasin kann vera adenin (A), guanin (G), sytosin (C) ella thymin (T).
DNA er uppbygt sum ein dupultur snyril (spiralur), við eini breiðari kloyvu og eini smalari.
DNA verður margfaldað í eini prosess nevnd replikatión, avritað til RNA í eini prosess nevnd transskriptión, og síðani verða protein framleidd út frá RNA í eini prosess nevnd translatión.
KeldurEdit
Watson, J., Crick, F. Molecular Structure of Nucleic Acids: A Structure for Deoxyribose Nucleic Acid. Nature 171, 737–738 (1953). DOI


text:
Yvirlit yvir útbúgving
Tú kanst byrja á timurbreytini við ella uttan lærupláss. Á timburbreytini lærir tú um sethúsabygging og eisini at byggja virkisbygningar og onnur byggiarbeiði. Arbeiðið fevnir um m.a. forskalling, gólv, útveggir og takverk. Eisini arbeiðir húsasmiðurin við at bjálva, klæða, seta vindeygu og hurðar í.
Tú fært meira at vita um útbúgvingina við at lesa kunngerðina um útbúgvingina her
Eisini ert tú vælkomin at venda tær til lestrarvegleiðing skúlans á lv@glasir.fo ella senda fyrispurning umvegis kjattforum á heimasíðuni.


text:
Landsstýrismaðurin í fiskivinnumálum, Jacob Vestergaard, fegnast um tær royndir, sum eru gjørdar á Føroyabanka í ár og undanfarin ár.
- Eg fegnist ikki minst um, at væl hevur verið at fingið av fleiri fiskasløgum, tó at mangt bendir á, at toskastovnurin á Bankanum ikki rættiliga er komin fyri seg enn - eftir friðingar í mong ár.
Higartil í ár eru bæði garna-og línuroyndir gjørdar á Bankanum. Túgvusteinur og Gudrun hava gjørt royndir við gørnum, og síðan hava útróðrarbátar og smærri línuskip í tveimum umførum gjørt línuroyndir.
Fyrst vóru bátarnir, Anru og Stakkavík, á Bankanum, og síðan Brandur og Fiskivarði, sum er ein umbygdur trolbátur. Ætlanin er, at onkur størri línubátur fer út á Bankan seinni í heyst ella í vetur at gera nakrar línuroyndir aftrat.
Onnur ár hava eisini aðrir línubátar royndarfiskað onkur stytri tíðarskeið á Føroyabanka.
Tað er eingin loyna, at Jacob Vestergaard sum landsstýrismaður í fiskivinnumálum hevur verið og er av teirri áskoðan, at vit í størri mun eiga at gagnnýta tey fiskasløg, sum vísa seg at vera væl fyri á Bankanum, men sum ikki koma til høldar, tí Føroyabanki er friðaður fyri øllum vinnuligum fiskiskapi eftir ávísari dýbdarkurvu.
- Ætlanin er ikki at geva heilt leyst á Bankanum, men eg kundi hugsað mær, at vit frá komandi ári settu eina meira vinnuliga skipan í verk, har nøkur skip og bátar fyribils sluppu at fiska eitt ávíst dagatal um árið.
Jacob Vestergaard heldur, at um tað er soleiðis, at Havstovan, sum ráðgevandi á økinum, ynskir, at veiða ikki fer fram á ávísum leiðum, tí tað serliga er her, at toskurin nørist og veksur, ivast hann ikki í, at til ber at koma til sættis um tað.
Landsstýrismaðurin heldur, at Havstovan eftirhondini hevur viðurkent, at vit eiga at fáa fatur á nøkrum av teimum fiskasløgum, sum síggja út til at vera væl fyri á Bankanum - uttan tó at ganga toskinum ov nær so leingi, sum ivi er um stovnin.
Vit mugu bara ásanna, at totala friðingin av Føroyabanka øll hesi ár ikki hevur givið tað úrslit, sum vónað hevur verið.
- Tað vil altíð vera ein kapping um føðina. Eg skal ikki gera meg klókan upp, hvussu henda kapping gongur fyri seg, men tað er nærliggjandi at hugsa sær, at tá nøgdin av fiskasløgum, sum eitt nú havtasku, skøtu og ymiskum øðrum, verður stór, kann tað møguliga taka okkurt frá toskinum.
Jacob Vestergaard sigur, at tað er stórur áhugi í vinnuni at sleppa á Føroyabanka at royndarfiska, og orsøkin er helst eisini, at fiskiskapurin undir Føroyum er so vánaligur í løtuni. Teir, sum hava fingið møguleikan at gera royndir á Bankanum, hava gjørt góðar túrar, samstundis sum tað í seinastuni næstan ikki hevur loyst seg at sett línu á landgrunninum annars.
Landsstýrismaðurin vísir á, at fiskiveiðan á føroyska landgrunninum altíð hevur verið og er skiftandi, og tað kann ganga skjótt bæði niður og upp.
- Fara vit bara tvey ár aftur í tíðina, sá alt so væl út við toski undir Føroyum, og vónirnar vóru bjartar. Men, longu árið eftir byrjaði toskurin at taka land, og tað hava fiskimenn altíð hildið vera ódámligt.
Jacob Vestergaard fegnast tó um, at nakað er at fáa av hýsu á landgrunninum, og tað er eisini gleðiligt, heldur landsstýrismaðurin, at fiskurin nú er bæði feitur og góður.
##med2##


text:
Gongutúrar
Her eru nógvir vakrir túrar at ganga í Sandoyar Sýslu. Vit vilja fegin hjálpa við at finna ferðaleiðara til tykkum, so tit fáa ein so góðan túr sum til ber.
Um tit ikki bíleggja ferðaleiðara, mugu tit spyrja um loyvi frá eigarinum/eigarunum áðrenn tit fara. Listin yvir hagarnar er her.
Túrar (dømi – verður dagført)
Tit kunnu millum annað ganga hesar túrarnar við ferðaleiðara, tó er umráðandi at tit bíleggja túrin í góðari tíð, tá túrurin í hvørjum føri skal samskipast við ferðaleiðara og umboðum fyri hagarnar:
Sandoyggin:
Líraberg
Lokkloysi
Dysjarnar – túrar í Dysjarnar verða lýstir á Facebook-síðu okkara, hjá Dalsgarði og á What’s On.
Sandur – Søltuvík (um gingið verður á vegnum, er hetta sjálvandi ein túrur ið ikki krevur loyvi)
Skarvanes – Dalur (bygdagøta – tó viðmæla vit altíð at siga frá, so tit ikki órógva í rakstrinum)
Skálavík – Húsavík (bygdagøta – tó viðmæla vit altíð at siga frá, so tit ikki órógva í rakstrinum)
Ævintýrtúr til Bindisteinin og Gívrinarhol – les meir her.
Skúvoyggin:
Norð á Dal
Niðan á Knút
Niðan til eggjar
St. Dímun:
eftir avtalu
Matpakkar o.a.
Eisini ber til at bíleggja mat við. Skriva endiliga til okkum, um hettar hevur tín áhuga.
Bíleggingar
Bílegg tín túr umvegis info@visitsandoy.fo.
Prísur
Vanligi prísurin fyri fjallatúrar er 400 kr. um tíman, tó er minstagjaldið 1440 kr. Hesin prísur er galdandi fyri upp til 18 ferðafólk.
Tá talan er um bygdatúrar er vanligi prísurin 360 kr. um tíman, tó er minstagjaldið 720 kr. Hesin prísur er galdandi fyri upp til 18 fólk.
Gev gætur, at hetta eru vanligu prísirnir hjá Kunningarstovuni. Túrar fyriskipaðir av øðrum kunnu sjálvandi hava annan prís enn okkara.


text:
Men stutt eftir fekk hon ilt í ryggin, og neyvari kanningar vístu, at sjúkan hevði spjatt seg. Í dag verður sjúkan hildin niðri við fyribyrgjandi viðgerð.
Anne Marie hevur í fimm ár gingið til fimleikin, sum Krabbameinsfelagið bjóðar sjúklingum og avvarðandi saman við fimleika felagnum Ljósi num í Skt. Frans skúla hvørt mánakvøld. Har renna tey,
styrkja seg og læra at anda rætt t.d. Eisini hugna tey sær saman viðhvørt eftir venjingarnar.
Anne Marie kundi ikki verið fimleikin fyriuttan, sigur hon. Hon sveimar sum ein ung genta gjøgnum rúmið, tá tónleikurin fer frá. Mangan hevur hon sitið heima og hildið, at hon var ov troytt at fara av húsum, men hvørja ferð reisti hon seg og fór til fimleik, og hvørja ferð gav tað henni fult av orku og gleði, so hon var sum eitt nýtt fólk aftaná. ”Gleði er so sera týdningarmikil, tí vit kunnu ikki bara sita og hugsa um, at vit eru sjúk. Eg pástandi, at gleði heldur sjúku niðri, og tí dámar mær so væl fimleikin,” sigur Anne Marie Gøricke.
Hon hevur havt nógv við Krabba meinsfelagið at gera, síðan hon gjørdist sjúk. M.a. hevur hon tosað við ráðgevingina, verið í listterapi og so gingið til fimleikin. Í íbúðini hjá henni og Palla Gregoriussen standa hennara málning ar frammi millum teir, sum Thomas Arge, Hans Hansen í Mikladali, Tórbjørn Olsen og onnur lótu úr hondum. Tekningar hjá Palla sært tú eisini á veggjunum.
Meira skal gerast
Anne Marie heldur, at gott er at tosa, tá stúran tyngir, tí fólk verða uppaftur sjúkari av at leggja lok á daprar tankar. Sjálv skammaðist hon um sína sjúku í fyrstani, men tilboðini, hon fekk frá Krabbameinsfelagnum, hjálptu henni víðari.
Tó kundi hon hugsað sær, at kommunur eisini buðu sjúklingum og avvarðandi hjálp. Ein lækni skuldi t.d. kunnað skrivað eina ávísing til fimleik, kostvegleiðing og annað tílíkt hjá kommununi, tá fólk skulu koma fyri seg í sambandi við sjúku.
Í Danmark er hetta økið munandi betur skipað, vísir hon á. ”Krabbameinsfelagið ger eitt sera gott arbeiði, men eitt lið manglar millum sjúkrahúsverkið og felagið, har tað almenna skuldi gjørt meira fyri tey, sum hava tørv á vegleiðing og uppbygging. Mong sita bara inni og kúra, og tað er tað ringasta, vit kunnu gera. Betri er at koma út og vera virkin,” sigur Anne Marie Gøricke.


text:
Kunningarstovan skipar fyri ferðavinnufundum
Hvussu menna vit eina ferðavinnu ið ikki órógvar í Sandoyar Sýslu?
Tað gera vit millum annað við at tosa meir saman og menna ferðavinnuna út frá tí. Øll ið búgva í sýsluni eru hjartaliga vælkomin.
Vit taka m.a. útgangsstøði í kanningini ið Fróðskaparsetrið gjørdi um lendisnýtslu í Sandoyar Sýslu ísv. BuSK verkætlanina.
Fyri at gera tað gjørligt hjá so nógvum at møta sum til ber, hava vit tveir fundir á hesum sinni. Innihaldið verður tað sama á báðum fundum, so tit luttaka tá tað liggur best fyri hjá tykkum.
Fyrsti fundur verður 28. oktobur kl. 16 í Samljóð í Skopun. Næsti fundur verður 30. oktobur kl. 19 í Virkinum á Sandi.
Um tú ikki fært luttikið, men fegin vilt siga tína meining, ert tú vælkomin at senda ein teldupost til tordis@visitsandoy.fo, viðmerkt "Ein ferðavinna ið ikki órógvar II" ella ringja á 222116.
Um tú ikki býrt í sýsluni men hevur áhuga í at vera við til fundin, kanst tú senda ein fyrispurning til tordis@visitsandoy.fo.


text:
BÓKAUMMÆLI – Skakandi hending!
Fyri umleið tveimum mánaðum síðani kom út bók, ið nevnist “Skuggi hins Alvalda.” Tað er amerikanska kvinnan, Elisabeth Elliot, sum hevur skrivað bókina. Meta av Fløtum hevur týtt til føroyskt.
Høvundurin, Elisabeth Elliot, er einkjan eftir Jim Elliot, ið var ein av teim fimm amerikonsku trúboðarunum, sum – 28 ára gamal – lat lív í royndini at náa ein av ónáddu ættarbólkunum í frumskóginum í Suðuamerikanska landinum Ekvador 8. januar 1956 við gleðiboðskapinum.
Bókin er ein bergtakandi lýsing av hesum manni frá barnaárum til hann lat lív sum blóðvitni. Bókin lýsir ein sera dugnaligan mann á snøgt sagt øllum økjum. Í bókini eru brot úr teim mongu brøvum, ið hann skrivaði frá ungdómsdøgum sínum til lívslok.
Hesi brøv bera okkum boð um ein mann, sum
– fyri tað fyrsta hevði sett sær fyri, at bera teim ónáddu gleðiboðskapin um Jesus.
– fyri tað annað sett sær fyri, at gera seg so dugnaligan, hann kundi til hetta verk.
– fyri tað triðja ikki at lata nakað forða sær at náa hesum máli.
– fyri tað fjórða at venja likam sítt til sera krevjandi avbjóðingarnar í frumskógini.
– fyri tað fimta at liva nær hjá Gudi í bøn og lesnaði av Bíbliuni og liva samsvarandi.
Týðingin av bókini er eitt bragd, sum á allan hátt er dygdargott út í æsir. Forlagið Leirkerið hevur givið bókina út, sum er tætt í 400 síður. Í bókini eru myndir, sum lýsa hesar 5 trúboðarar í tilgongdini, sum leiddi til blóðvitnisdeyðan.
Jim Elliot er kendur fyri at hava skrivað hesi orð, ið eru eins og ein eldskrift yvir lívi hansara: “Hann er eingin dári, ið gevur tað, hann ikki kann varðveita, til tess at vinna tað, hann ikki kann missa!”
Í tíðindaskrivi verður heitt á fólk at ogna sær bókina, sum er á tremur av spenningi og stimbrandi lívsvísdómi. Bókin fæst í bókhandlunum ella við at venda sær til Forlagið Leirkerið.
Tíðindaskriv: Svenning av Lofti, juli 2020


text:
Breyð
Breyð er ein bólkur av grundleggjandi føðivørum, sum verður framleitt við baking ella steiking. Tað verður gjørt við deiggi, ið verður rørt saman av mjøli og vatni, har ið livandi gersoppar verða tilsettir ella súrdeiggj eller eitt kemiskt hevievni. Breyð er vælumtókt í vesturheiminum. Tað verður oftast gjørt av hveitimjøl, men í kaldari samfeløgum verður rug ofta nýtt sum breyðkorn. Ymiskt annað kann tilsetast, tá ein bakar breyð, eitt nú salt, sukur, hunangur, fitievni, egg, krúdd, krúddurtir. Breyð er ein av elstu føðivørum ið man veit um, tað kann sporast aftur til steinøldina.


text:
VÆLKOMIN
Klaksvíkar Arbeiðsmannafelag bjóðar limum sínum trygging í samstarvi við Tryggingarfelagið LÍV.
Avtalan er galdandi fyri virknar limir og tekur við, tá byrjað verður í starvi.
Innliman er treytað av fullum arbeiðs-førleika. Arbeiðsgevarin váttar arbeiðs-førið.
Tryggingin fellur burtur mánaðin eftir, at tú fyllir 67 ár, um tú ikki longur ert virkin limur ella fer úr starvi.
Verður farið úr skipanini innan eftirlønar-aldur, kann framhald av tryggingini avtalast við LÍV.
SAMLAGSTRYGGING
Tryggingarparturin er skipaður sum samlagstrygging og gevur rætt til útgjald:
• við deyða
• við ávísum hættisligum sjúkum
• lokaupphædd
Tryggingarskeiðið er fram til fylta 67. ár.
Eitt møguligt útgjald er skattafrítt.
TILSKILAN
Við deyða innan fylta 67. ár, verður tryggingarupphæddin útgoldin sambært tilskilan.
Útgoldið verður til „næsta avvarðandi“, um ikki onnur skrivlig avtala er gjørd við LÍV.
„Næsti avvarðandi“ er í fyrstu atløgu eftirsitandi hjúnafelagi. Er eingin hjúnafelagi, verður útgoldið til børnini. Eru eingi børn verður útgoldið sambært testamenti/arvalógini.
Ynskist tryggingarupphæddin útgoldin til onnur enn „næsta avvarðandi“ t.d. sambúgva, skal hetta fráboðast LÍV skrivliga.
Skjalið „Broyting av tilskilan“ finnur tú her.
Við deyða
Útgoldið verður til tann/tey, ið skrásett eru sum tilskilað.
Tryggingin er galdandi bæði í arbeiði og frítíð.
Útgoldið verður uttan mun til, um deyðin skyldast sjúku ella vanlukku.
Upphæddin verður útgoldin í mun til aldur, sum víst niðanfyri.
Ávísar hættisligar sjúkur
Útgoldið verður, um
- tú ella
- børn undir 18 ár
verða rakt av "ávísari hættisligari sjúku".
Nærri ásetingar og listin yvir fevndar sjúkur er at finna í tryggingartreytunum.
Óarbeiðsføri
Verður arbeiðsorkan skerd við 2/3 ella meira, fellur tryggingargjaldið burtur aftaná 3 mánaða óarbeiðsføri.
Eftir hetta rindar LÍV tryggingargjaldið so leingi óarbeiðsførið stendur við. Tó í mesta lagi 3 ár.
Lokaupphædd
Eftir neyvari ásetingum hjá Klaksvíkar Arbeiðsmannafelag verður upphæddin útgoldin í einum, tá tú verður 67 ár.
Møguligt er eisini at søkja um útgjald eftir 60 ára aldur. Tá er upphæddin við 60 ár 1/8 av fullari upphædd, við 61 ár 2/8, við 62 ár 3/8 o.s.fr.
Kundaportalur
Á kundaportali okkara "Mítt LÍV" fært tú innlit í uppsparing, persónligar tryggingar, samlagstrygging, inngjøld og teknisku uppgerðina.
Kundaportalin finnur tú her.
Ritast kann inn við føroyska samleikanum ella við at nýta brúkaranavn, ið er P-talið og eitt loyniorð, sum er sent tær við innliman.
Hevur tú ikki loyniorðið, ert tú vælkomin at seta teg í samband við okkum á LÍV.
P/F Tryggingarfelagið LÍV
Kopargøta 1
Postboks 206
110 Tórshavn
Tlf. 31 11 11
liv@liv.fo
www.liv.fo
Skrivstovutíðir:
Mánadag-hósdag: 10.00-16.00
Fríggjadag: 10.00-15.00


text:
Team Rynkeby Føroyar súkklar kring Danmark
Heldur ikki í ár er tað møguligt hjá Team Rynkeby Føroyum at súkkla til París vegna koronastøðuna, men ístaðin verður súkklað í Danmark.
Hósdagin 8. juli byrjar túrurin við tiltaki kl. 10.30 á Helnabrekku í Klaksvík. Eftir tiltakið í Klaksvík verða fyrstu 100 km á túrinum súkklaðir, tá ið leiðin gongur til Havnar umvegis Toftir og gjøgnum Sundalagið, áðrenn tey enda í Havn. Á leiðini suður vitjar liðið nakrar av stuðlunum, og møguleiki verður at heilsa upp á súkklararnar.
Skráin fyri túrin hósdagin er henda:
Kl. 10:30: Helnabrekka í Klaksvík. Kl. 11.15: Fráferð úr Klaksvík.
Kl. 13.05: Bátafelagið á Toftum.
Kl. 13:50: Betri í Saltangará.
Kl. 14:25: Bakkafrost.
Kl. 15:55: Margáir.
Kl. 18:25: Móttøka á Perlutorginum við Reinsaríið.
Seinni um kvøldið fara rynkurnar við Norrønu til Danmarkar.
Leygardagin 10. juli kemur liðið til niður, og súkklað verður í Jútlandi, á Fjóni og á nøkrum av lítlu oyggjunum. Viku seinni endar túrurin í Hirtshals, tá ið súkklararnir fara umborð aftur á Norrønu og leggja leiðina heim til Føroya. Á ferðini verða súkklaðir 1260 km.
Á túrinum í Danmark fer Team Rynkeby Føroyar regluliga at leggja myndir út á sosialu miðlarnar, og fólk kunnu fylgja ferðini har.


text:
Um Renn fyri lívi
(Vága bjargingarfelag)
Um renn fyri lívi
Renn fyri lívi er ein skipan og app, sum knýtur neyðhjálparar og nærmasta hjartastartara saman við vaktsentralinum á LS. Hetta kann skapa tryggleika og veita skjóta hjálp, ið kann vera á staðnum innan 5 min
Skipanin er ein eyka trygd og hjálp hjá sjúkrabilinumog heilsuverkinum.
Teir sjálvbodnu neyðhjálparnir eru ofta knýttir at ymiskum sjálvbodnum stovnum og felagskapum. Allir neyðhjálparar skulu hava eina snildfon við tøkum data á fyri at kunna móttaka boð í samband við eitt útkall til eina neyðstøðu.
Vága bjargingarfelag setti arbeiði í verk og er eisini eigari av appini ” Renn fyri lívi” Arbeiði at seta skipanina í verk byrjaði í desembur 2019 og í septembur 2020 varð skipanin so endaliga keypt og kom upp at koyra í Føroyum. Skipanin byrjaði í Vágum og varð eftir hetta sett í verk kring alt landið.
Renn fyri lívi er umboðað av hesum fýra royndu persónum, sum hava ymiskar førleikar
Ragnar Jacobsen
Ábyrgdari Skipan og App
Hevur starvast á Sjúkraflutningstænastuni á LS,í 8 ár
TLF: +298592386
Jákup Haraldsen,
Skipan
Jákup starvast til dagligt á Vága Floghavn
TLF: +298212895
Sólfríð Fjallsbak
Lækni
Lækni á landssjúkrahúsinum til dagligt
TLF: +298223417
Hans Jákup Wang Jacobsen
AED & Formaður,Vága Bjargingarfelag
Starvast til dagligt á SamskipTLF: +298210237
Finn Lund Henriksen, Medical Director
Hjertemedicinsk overlæge, ph.d. på OUH
Bruno Hansen, Technical Director
General Manager for Geveko ITS A/S
Henrik Schakow, Managing Director
Ambulancebehandler
Per Schorling, Business Development
Direktør for Proces Support A/S
Her er eitt video, sum vísur í stuttum, hvussu skipanin virkar.


text:
Vit vilja vinna!
Nú nærkast alvorliga til tað stóra brakið á Tórsvølli. Leygarkvøldið kl 19.45 er stóra brakið, tá NSÌ og B36 møtast í finaluni um Løgmanssteypið. Karmarnir rundan um hendan dystin verða heilt fantastiskir, og er hettar uttan iva stórsti dysturin í árinum. Ein finala, har øll lið ynskja at luttaka í. Vit eru fegin og stolt av, at NSÌ í ár hevur megnað at spælt seg í finaluna. Spenningurin er øgiligur, og ein kann róliga siga at fótbóltsebur er í Runavík í hesum døgum.
Àskoðarar hava koyrt eystari arm í komununi upp og niður, við fløggum, larmi, floytum osv. Øll standa saman um hendan stóra dagin, og leygardagin forsetur alt frá kl 15.00 við Løkin. Tá verður skipa fyri upphiting, har ein rúgva er á skránnið.
Vit gleða okkum øll til dagin, og vónirnar eru góðar til finaluna, vit vilja vinna! Samanhaldi ímillum áskoðarar og leikarar skal bera okkum á mál, og saman standa vit øll sterk.
Sjálvandi skulu vit heldur ikki gloyma hinar báðar finalurnar, sum NSÌ eisini er umboða í. Kl 19.00 í kvøld spælir U18 finalu ímóti HB, og í morgin kl 13.00 spælir U14 finalu ímóti HB.
Vit ynskja allar bestu eydnu til øll liðini hjá NSÌ, og vóna at øll liðini fáa eina góða og stuttliga uppliving á Tórsvølli.
Koyr á NSÌ, og saman standa vit sterk! Vit vilja vinna!


text:
Kommunisma
Kommunisma (eisini nevnd samognarstevna) er ein er politisk hugsjón, ið byggir á hugsjónina um, at ognarrætturin yvir framleiðslutólunum og vinningi skal vera á almennum hondum, og at privati ognarrætturin skal vera forboðin.
Orðið "kommunisma" hevur sín uppruna í bókini Projet de communauté philosophe eftir franska heimsspekingin Victor d'Hupay frá 1777. Heiti kemur av franska orðinum commune, ið merkir kommuna.
Kendasta nútímans útleggingin av politisku hugsjónini hevur sín uppruna í smáritinum Manifest der Kommunistischen Partei (kommunistiska stevnuskráin), eftir týsku heimsspekingunum Karl Marx og Friedrich Engels frá 1848. Hugsjónin hjá Karl Marx kallast marxisma ella klassisk kommunisma.
Flestu útleggingarnar av kommunistisku samfelagshugsjónini skoða semfelagið sum eitt stríð millum tvær høvuðsstættir: borgarastættin (bourgeoisie), og verkamannastættin (proletariati). Borgarastættin eigur vinnutólini og rávørurnar, og ræður sostætt yvir kapitalinum í samfelagnum. Við hesum kapitali kann borgarastættin keypa arbeiðsmegi frá verkamannastættini, ið virðisøkir rávøruna, sum síðani kann seljast víðari við vinningi. Klassiska kommunisman heldur uppá, at hendan virðisøking (vinningurin) ikki kemur verkamannastættini til góðar, eftirsum hon einans móttekur eina fasta samsýning (løn) fyri arbeiði sítt. Kommunistiska loysnin uppá trupulleikan er, at felagsskapurin skal ognartaka vinnutólini, soleiðis at allir landsins borgarar kunnu fáa lut í virðisøkingini. Fyri at røkka hesum máli er neyðugt at avtaka privata ognarrættin, og at stovna ein sterkan felagsskap, ið gjøgnum sín fullkomna ognarrætt tryggjar javnrætt í samfelagnum.
Aðrar stættir innan klassisku kommunismuna er smáborgarastættin (petite bourgeoisie), ið eigur vinnutól, men ikki keypur arbeiðsmegi frá verkamannastættini, og fátækrafólkið (lumpenproletariat).
Kommunisma í heiminum í dag[rætta | rætta wikitekst]
Meginparturin av heiminum í dag, nýtur marknaðarbúskap ella blandaðan búskap. Undir hesi skipan hava bæði tað privata og tað almenna ein virknan leiklut í búskapinum; Privatar fyritøkur skapa kapital í samfelagnum við framleiðslu og sølu av vørum og tænastum, og rinda skatt og avgjøld av vinningi sínum. Tað almenna nýtur síðani hesar inntøkur til at seta á stovn almannagagnligt virksemi (t.d skúlar og sjúkrahús), ella til at keypa vørur og tænastur frá tí privata. Soleiðis er eisini í londum sum Kina, hvørs stjórnarskipan formliga lýsur landi at vera kommunistiskt.
Aðrir statir, hvørs stjórnarskipanir formliga hava lýst londini at vera kommunistisk, eru til dømis Kuba, Norðurkorea og Sovjetsamveldið.


text:
Orsøkin til ávaringina frá løgtingsformanninum er, at sjey tingkvinnur – saman við fýra monnum – hava lagt uppskot fyri tingið um rættindi hjá samkyndum kvinnum til børn síni.
Á Facebook skrivar løgtingsformaðurin soleiðis – og við stórum stavum:
»ÁLVARSLIG KUNNING TIL ALT FØROYA FÓLK!
ALLAR TÆR SJEY KVINNURNAR Í ANDSTØÐUNI Á TINGI SAMAN VIÐ FÝRA MONNUM ÆTLA NÚ VIÐ LÓG AT RÆNA PÁPAN FRÁ SUMMUM FØROYSKUM BØRNUM OG GERA TEY TIL FAÐIRLOYSINGAR, ÁÐRENN TEY ERU FØDD!
Lógaruppskotini eru løgd fyri tingið!«
Uppskotini hava til endamáls at tryggja,at børn hjá samkyndum kvinnum fáa rætt til tvey foreldur frá føðing, og at samkyndar kvinnur kunnu fáa foreldramyndugleika til síni børn frá føðing.
Jógvan á Lakjuni var ein av ídnastu tingfólkunum at stríðast ímóti at broyta hjúnabandslógina soleiðis, at fólk av sama kundi kundu giftast, tá hon var fyri á tingi í 2016. Hann situr nú í landsins hægsta politiska sessi, men hevur tó einki gjørt enn fyri at rulla hjúnabandslógina aftur, soleiðis at fólk av sama kyni ikki skulu sleppa at giftast.
Í formansskapinum í løgtinginum sita saman við Jógvan á Lakjuni, Johan Dahl úr Sambandsflokkinum, Eyðgunn Samuelsen úr Javnaðarflokkinum og Bjørt Samuelsen úr Tjóðveldi.
Felags fyri tey trý er, at tey taka øll undir við broytingunum í hjúnabandslógini – og við framløgdu lógaruppskotunum. Eyðgunn Sameulsen og Bjørt Samuelsen eru uppskotsstillarar, sum løgitngsformaðurin ávarar ímóti, og Johan Dahl er einasti tingmaður úr samgonguni, sum alment sigur, at hann tekur undir við hesum broytingum og fer at atkvøða fyri, um samgongan ikki kemur við uppskoti á hesum øki.
Løgmaður hevur sagt, at samgongan arbeiðir ikki við nøkrum slíkum lógaruppskotum.
Tað merkir – um andstøðan stendur saman – at málið verður samtykt, uttan so, at Kristin Michelsen bjargar samgonguna við at atkøvða ímóti andstøðuni.
Stóri spurningurin er so, um Annika Olsen fer at atkvøða eftir síni sannføring. Hon er fyri at fólk av sama kyni giftast, og hon hevur sum borgarstjóri í Havn gift tey allar flestu samkyndu, sum eru gift í Føroyum, sambært kanning, sum Sosialurin gjørdi í fjør.


text:
Lívdin á Church Centre
Í staðin fyri at brúka Facebook, rokniark og ymsar listar, ynskja vit nú, at savna alt á einum stað og brúka Planning Centre fyri at skipa okkum. Tað vil siga, at tá vit seta fólk til ymsar tænastur, tað verið seg til møtir, venjingar, húsbólkar, vinarbólkar o.s.fr. so er alt at finna á einum stað.
Okkara limaskapur umfevnir 4 appir
Church centre App Er ein App har brúkarin hevur tað mest neyðugu kunningina við hondina.
Við Church Center appini ber til at síggja hvørji møti eru á skrá og nær tey eru. Dagføra persónligu kunningina á navnalistanum. Tekna seg til bólkar somuleiðis er eisini ein boðklivi í bólkunum har til ber at hava innanhýsis samskifti í bólkunum.
Fyri at installera appina á tína telefon far til fylgjandi leinkjur.
Installera Church Centre
Fyri at installera appina á tína telefon far til fylgjandi leinkjur.
1. Tá tu hevur downloada Church Centre appina , trýst á “Get started” og vel “Use my location”
2. Leita eftur Lívdin og vel Samkoman Lívdin, trýst á “This is my church“, trýst síðani á “Next”.
3. Skriva teldupost adressuna hjá tær og trýst “Next“. Tú fært tá ein teldupost við eini kodu við 6 sifrum. Trýst koduna inn og so ert tú inni! (Hetta merkjur, at tað er ikki neyðugt at minnast nakra kodu!)
Hinar tríggjar appirnar eru hesar:
Planning Centre People er okkara navnalisti og bønarlisti í samkomuni.
Hendan er appin er til ætla teimum, sum eru tænastuleiðarar
Hendan listan brúkar leiðslan og bønartoymi til forbønarlista.
Planning Centre Services Til at skipa uppgávur til møtini brúka vit har møti leiðarin setur møtini upp. Síðan ber til at seta á hvør hevur hvørja tænastu. Og so senda ein teldupost sum áminning til øll vi bert einum “klikki”
Eisini ber til at gera “Signups” Har ein og hvør kann tekna seg til at taka lut í einari ávísari tænastu til eitt ávíst møti
Planning Centre Calendar er har vit halda skil á hvør brúkar hvørji høli og útgerð og og sjálvandi eisini nær. Her eru bert administaorar sum hava atgongd.
Planning Centre Groups er ikki ein app men administrator tókt á teldu ella teldli við at rita inná ein internet kagara (Browsara) harí admin skipar bólkarnar.
Hesin parturin er í síni heild tøk fyri brúkarar ígjøgnum Church centre App og Men er intigrera inni í har vit síggja okkara bólkar . Til dømis Húsbólkar og Vinarbólkar og Skeiðir
Her ber til at deila tilfar sum skal lutast inni á bólkinum. Ein tala ella eitt hvørt anna


text:
Leygardagin 3. september kl. 17.00 skipar Bragdið fyri sera forvitnisligum tiltaki í Baresso í SMS, har tað fyrst veður greitt frá praktiskum viðurskiftum í sambandi við Tórshavn Maraton. Kiropraktorurin Ári Rasmussen kemur at greiða frá um heilsu og lívsstíl og at enda fer Tor Rønnow at halda fyrilestur um lívið sum maratonrennari, um venjing og okkurt um tær 229 maratonkappingarnar hann higartil hevur verið við í.
Skráin 3. september:
- kl. 17.00-17.05 Fríðirkur Bláhamar, formaður í Bragdinum, bjóðar vælkomin.
- kl. 17.05-17.10 Hákun Djurhuus úr maratonbólkinum greiðir frá um rutuna og tiltakið sum heild.
- kl. 17.10-17.40 Ári Rasmussen, kiropraktor, greiðir frá um heilsu og lívsstíl
- kl. 17.40-17.50 Ári svarar møguligum spurningum
- kl. 17.50-18.00 Stuttur kaffistøðgur
- kl. 18.00-18.30 Kendi rennarin og rithøvundurin, Tor Rønnow, greiðir frá um sítt lív við venjing og maratonkappingum. Síðan 2004 hevur hann runnið 229!!
- kl. 18.30-19.00 Tor svarar møguligum spurningum.
Maratonbólkurin hjá Bragdinum vónar at møtt verður fjølment!


text:
Grindin, ið var merkt í Vestmanna 13. november í fjør, flytir seg lítið. Seinastu tríggjar vikurnar hevur hon fyri tað mesta ligið í útsynningshorninum av føroyskum sjóøki.
Grindin hevur verið ein túr suður móti Rockall, men er, eins og áður, vend aftur til økið við Ytsta Banka. Tað eru 111 dagar síðan, grindin var merkt, og hevur hon mestu tíðina verið í føroyskum sjóøki.
Bjarni Mikkelsen ( This e-mail address is being protected from spambots. You need JavaScript enabled to view it. ), tlf. 278588


text:
Pávi Frans eggjar øllum at biðja Rósukransin í mai mánaða, ein tíð, tá katolikkar geva Mariu, móðir Jesu, eitt serligt pláss. Hann bjóðar okkum at biðja heima, einsamøll ella í bólkum, og skjýtur upp, at vit halda okkara bøn einfalda. Um vit eru óvon at biðja Rósukransin, vísir hann á, at tað er lætt at finna vegleiðing á alnótini. Hann skjýtur eisini upp tvær nýggjar bønir, sum kunnu verða endurtiknar við endan á Rósukransinum, og sum hann sjálvur vil biðja hvønn dag í felag við okkum øllum í hesi koronafarsóttartíð.
Les meira her: Bed rosenkransen sammen med paven i maj måned
Letter on the Month of May – Full text, including prayers


text:
- Tíðindi, mentan og ítróttur
Uppskotið er klárt - tingfundur í morgin
Landsstýrið samtykti fyrrapartin, at Helgi Abrahamsen, landsstýrismaður í arbeiðsmarknaðarmálum, kann leggja uppskotið um undantøk í Almannaverkinum, tá verkfall er, fyri tingið.
Tingfundur er lýstur at vera í morgin klokkan 11, og tá verður uppskotið lagt fram.
Fyri at fáa málið avgreitt sum skjótast, er neyðugt at víkja frá tíðarfreistini, og til tess krevst, at tríggir fimtapartar av løgtinginum atkvøða fyri. Neyðugt verður tí eisini við atkvøðum úr andstøðuni.
Men í løtuni er ivasamt, um tað fer at eydnast.
Javnaðarflokkurin og Tjóðveldi hava gjørt greitt, at teir taka ikki undir við at víkja frá tíðarfreistini. Framsókn vil síggja innihaldið í uppskotinum, áðrenn støða verður tikin.
Hoyr samrøðu, sum Frants Jensen gjørdi við Helga Abrahamsen í útvarpstíðindunum.
Tak niður
Sí eisini